**Ako nájsť vášeň a talenty**

Každý z nás má v sebe ukrytý poklad. Viete čo je tým vaším pokladom?

Náš poklad sú naše **talenty a silné stránky.** Aby ste mohli tento poklad využívať, musíte ho najskôr nájsť a začať rozvíjať.

Ako ale nájsť niečo o čom toho veľa neviete? Je to niečo ako hľadať ukrytý poklad. Ak si tú cestu budete užívať a mať radosť z každého pokroku, určite ho nájdete.

Verím tomu, že ako deti robíme presne to, **čo je naším talentom**, cítime čo to je **a ťahá nás to k tomu**. Ale často krát nám dospelí, aj keď nechtiac, tieto naše talenty ani nedovolia rozvíjať. Je to preto, lebo ich pohľad na danú vec je iný. Nevidia to, čo tie deti.

Mám syna a dcérku. Teraz majú 8 a 5 rokov. Je to až neuveriteľné ako sa tie naše deti na nás rodičov podali. Dcérka je ako moja zmenšenina a veľmi mi pripomína moje detstvo. Často krát si poviem AHA, toto som aj ja chcela. Teraz je vo veku, keď veľmi túži vedieť písať. A ja aj keď som na to už zabudla, teraz sa mi to obnovuje, ako som aj ja ako malá túžila písať. Chodila som s papierikom a perom v ruke a "písala som". Boli to také čarbaničky akože písmená. Chcela som toho veľa napísať a cítila som sa až nahnevaná, že to vlastne neviem :). Teraz takto chodí moja dcérka a "píše".

Pamätám si ale, ako som si viac krát vypočula, že neviem písať. Keď som bola veľmi malá a povedala som, že chcem byť spisovateľka, tak sa mama tomu usmiala. Keď som už bola troška väčšia a vedela som už písať, tak som si vypočula viac krát, že to nie je poriadny príbeh a že neviem písať. Úplne som na to zabudla. Až keď som sa začala venovať hľadaniu svojich snov a talentov, tak sa mi to znova ukázalo, ako moja túžba. Stačilo, aby mi niekto dospelí viac krát povedal, že to neviem a ja som svoju veľkú túžbu písať ukryla do seba. Možno vám to príde čudné a možno aj vy máte podobnú skúsenosť.

Každý z nás má talenty a silné stránky. Talenty sú nám dané, je to niečo čo nám ide. Naše silné stránky nie sú vrodené, musíme ich rozvíjať. Každý z nás sa všetko musel najskôr učiť od základu. Zo začiatku nám to možno veľmi nešlo ale postupne, ako som tú vec viac krát robili, sme boli lepší a lepší. Dôležité je pozorovať sa a nájsť to, čo sa ľahko učíme a rozvíjať to ďalej. Keď budeme svoje silné stránky a talenty zdokonaľovať, vtedy budeme rásť.